BANJOLUČKA BISKUPIJA

VAZMENO TRODNEVLJE U BANJOLUČKOJ KATEDRALI
2021-03-31 - 2021-04-03
S Cvjetnicom Crkva počinje Veliki ili Sveti tjedan. To su ujedno najsvetiji dani u cijeloj liturgijskoj godini. Naš današnji dar za maslinove grančice i naša milostinja namijenjen je misionarima i misijama. – Sjetimo se danas u molitvi misionarki i misionara koji su dali život za vjeru.
VELIKA SRIJEDA (31. ožujka) u 10 sati u katedrali je svečana misa s posvetom ulja. Uz biskupa će biti svećenici iz naše biskupije, koji mognu doći, obilježit će svoj «svećenički dan». Tko od vas mogne doći na misu, zajedno ćemo sa svećenicima moliti i za njih. – Križni put će biti u 17.30 i večernja misa u 18.00 sati.
VELIKI ČETVRTAK (1. travnja) počinje sveto Vazmeno trodnevlje. U katedrali je misa Večere Gospodnje u 18 sati. — Misa Večere Gospodnje je spomen-slavlje na ustanovljenje sakramenta Euharistije i Sv. Reda. Ukoliko već niste, tijekom svetog trodnevlja kao vjernici trebate se ispovjediti, tako da možete ići na svetu pričest.
VELIKI PETAK (2. travnja) – spomen muke i smrti Kristove. Biskup će u 9 sati predvoditi u katedrali pobožnost Križnog puta, a obrede Velikog petka u 18 sati. — Na Veliki petak obvezni su post i nemrs. – Na Veliki petak i subotu katedrala će biti otvorena tijekom cijelog dana.
VELIKA SUBOTA (3. travnja) – post i nemrs nisu obvezni, ali se preporučuju.
Liturgija Uskrsnog bdjenja u katedrali počet će u 20 sati. Obredi Uskrsnog bdjenja se sastoje od: Službe svjetla, Službe riječi, Krsne službe i Euharistijske službe. Za sudjelovanje u liturgiji Uskrsnog bdjenja ponesite svijeće. – Nakon obreda bit će blagoslov uskrsnog jela.

USKRS - SVETKOVINA GOSPODNJEG USKRSNUĆA
2021-04-04
Iduće je nedjelje USKRS – SVETKOVINA GOSPODNJEG USKRSNUĆA. Pontifikalna će misa u katedrali biti u 10 sati.

NEDJELJA BOŽJEG MILOSRĐA - BIJELA NEDJELJA
2021-04-11
Iduća je nedjelja je Druga uskrsna ili Bijela nedjelja te ujedno Nedjelja Božjeg milosrđa. Misa u katedrali u 9.00.

SVJETSKI DAN MOLITVE ZA DUHOVNA ZVANJA
2021-04-25
Iduća je nedjelja četvrta vazmena – Nedjelja Dobrog Pastira.
Na taj se dan obilježava Svjetski dan molitve za svećenička i redovnička zvanja.

ORGULJAŠKI FESTIVAL BANJA LUKA 2021.
2021-05-07 - 2021-05-09
Hrvatsko kulturno društvo Napredak – podružnica Banja Luka organizira “Orguljaški festival Banja Luka 2021”.
Na festivalu će uz najaktivnijeg koncertnog orguljaša iz Hrvatske gosp. Edmunda Andlera Borića, nastupati i glazbenici iz Banje Luke (profesori, profesorice, kao i studenti s Akademije umjetnosti Banja Luka). Na programu su djela velikana klasične glazbe, Handela, Mozarta, Bacha i drugih.
Organizator kroz ovaj festival želi da prezentira građanstvu Banje Luke vrijednu orguljašku baštinu, jer rijetko koji grad u Bosni i Hercegovini se može pohvaliti da na svom području ima nekoliko raznolikih tipova orgulja. Samo Sarajevo ima više orgulja na svom gradskom području. Odmah uz njega to je Banja Luka kojoj to bogatstvo orgulja daje jednu posebnu vrijednost kako onu kulturološku i turističku, tako i onu identitetsku.

7.5.2021. petak u 19h
Crkva Pohoda Blažene Djevice Marije
Nastupaju: Lidija Bojinović, violina; Lucija Borković, sopran; Edmund Andler-Borić, orgulje
Program:
Francesco Durante (1684-1755.): Vergin tutto amor za sopran i orgulje
Johann Sebastian Bach (1685-1750): Wir danken dir, Gott, wir danken dir iz Kantate BWV 29 orgulje solo
Francesco Maria Veracini (1685-1750): Largo za violinu i orgulje
Georg Friedrich Handel (1685-1759): Koncert za orgulje u F Duru HWV 292 Op. 4 br. 4 Allegro-Andante
Franz Schubert (1797-1828.): Ave Maria za sopran i orgulje
Anonimus/ Hrvatska 18. st: 3 jednostavačne sonate za orgulje iz arhive franjevačkog samostana uKlanjcu
Johann Sebastian Bach: Seufzer, Traenen, Kummer, Not za sopran i orgulje
Domenico Zipoli (1688-1726.): Folias za orgulje
Ludwig van Beethoven (1770-1827): Romanca u F-duru za violinu i orgulje

8.5.2021. subota u 19h
Katedrala Sv. Bonaventure
Nastupaju: Ivona Šari, sopran; Edmund Andler-Borić, orgulje
Program:
Johann Sebastian Bach (1685-1750): Koncert u G-Duru za orgulje BWV592 po J. E. P. von Sachsen-Weimar, Allegro-Grave-Presto
Johann Sebastian Bach: arija Quia Respexit za sopran i orgulje iz Magnificata
Johann Sebastian Bach: Koncert u C-Duru za orgulje BWV595 po J.E.P. von Sachsen-Weimar, Allegro
Georg Friedrich Handel (1685-1759): arija “How Beautiful are the Feet” za sopran i orgulje iz oratorija “Mesija”
Johann Sebastian Bach: Koncert u a-mollu za orgulje BWV593 po A. Vivaldiju
Allegro-Adagio-Allegro
Georg Freidrich Handel: arija “Rejoice” za sopran i orgulje iz oratorija “Mesija”

9.5.2021. nedjelja u 19h
Crkva Pohoda Blažene Djevice Marije
Nastupaju: Ivan Otašević, violina; Edmund Andler-Borić, orgulje
Program:
Johann Pachelbel ( 1653-1706): Ciaccona D-dur za orgulje
Francesco Maria Veracini (1685-1750): Largo za violinu i orgulje
Anonimus/ Hrvatska 18. st.: 3 jednostavačne sonate za orgulje iz arhive franjevačkog samostana u Klanjcu
Johann Sebastian Bach: Chaconne u d-mollu za violinu solo iz Partite br. 2
Georg Friedrich Handel (1685-1759): Passacaglia u g-mollu za orgulje
Baldassare Galuppi (1706-1785): Allegro za orgulje
Bach-Gounod: Ave Maria za violinu i orgulje
Materijali u PDF-u:
– Plakat
hkdnapredak.com
Banja Luka, 4. svibnja 2021.

SPOMEN BLAŽENOG IVANA MERZA
2021-05-10
U ponedjeljak, 10. svibnja, spomen bl. Ivana Merza. Svečanu misu u 10.00 sati predvodit će naš biskup Franjo. – Ne će biti večernje mise!

SPOMEN SV. LEOPOLDA BOGDANA MANDIĆA
2021-05-12
U srijedu, 12. svibnja, je spomen sv. Leopolda Bogdana Mandića. U katedrali će misa biti u 18.00 sati. – Tog je dana i godišnjica stradanja presnačkog župnika Filipa i s. Cecilije.

GODIŠNJICA STRADANJA VLČ. FILIPA I S. CECILIJE
2021-05-12

SVETKOVINA UZAŠAŠĆA GOSPODINOVA - SPASOVO
2021-05-13
U četvrtak, 13. svibnja, svetkovinu Uzašašća Gospodinova: Spasovo. – Tri dana uoči Spasova su prosni dani kada Crkva preporučuje da molimo za uspjeh u po-ljodjelstvu, a u gradskim sredinama da kršćanski vrjednujemo ljudski rad i raz-vijamo solidarnost s braćom u nevoljama. – Misa u katedrali u 18 sati.

GODIŠNJICA SMRTI BISKUPA ALFREDA PICHLERA
2021-05-17
U ponedjeljak, 17. svibnja, je 29. godišnjica smrti biskupa Alfreda Pichlera, posljednjeg pokojnog biskupa naše biskupije. Sjetit ćemo ga se u svojim molitvama.

SVETKOVINA DUHOVA - PEDESETNICA
2021-05-23
Iduća je nedjelje, 23. svibnja, svetkovina Duhova – Pedesetnica. Sveta misa u katedrali bit će u 10 sati.

SVETKOVINA POHODA BDM – PATRON ŽUPE BANJA LUKA
2021-05-31
U ponedjeljak, 31. svibnja, u našoj župi je svetkovina Pohoda BDM. U župnoj crkvi svečana misa u 10.30, predvodit će ju presnački župnik mons. Ivica Božinović. Večernje će mise u župi i u katedrali biti u 18 sati.

SVETKOVINA PRESV. TIJELA I KRVI KRISTOVE - TIJELOVO
2021-06-03
U četvrtak, 3. lipnja, zapovjednu svetkovinu Presv. Tijela i Krvi Kristove: Tijelovo ili Brašančevo, sv. misa u katedrali u 18 sati.

PROSLAVA SV. ANTE NA PETRIĆEVCU
2021-06-13
Iduća nedjelja (13. lipnja) je 11. kroz godinu. – Te je nedjelje spomen sv. Ante Padovanskog. – Na Petrićevcu se će biti trodnevnica u četvrtak, petak i subotu s misama u 18 sati, pola sata prije mise prigoda za svetu ispovijed. U subotu će mise na Petrićevcu mise biti u 7.30, 9.00, pučka u 10.30, te večernja u 18.00 sati.

PATRON ŽUPE BARLOVCI - SV. VID, MUČENIK
2021-06-15
U utorak, 15. lipnja, župa Barlovci slavi svoj patron sv. Vida, mučenika.

DUHOVNA OBNOVA SVEĆENIKA NAŠE BISKUPIJE
2021-06-16
U srijedu, 16. lipnja svećenici naše biskupije imat će svoju duhovnu obnovu u Gospinom svetištu Kondžilo u Komušini.

PROSLAVA PATRONA ŽUPE PODHUM-LIVNO
2021-06-24
U četvrtak, 24. lipnja je blagdan rođenja svetog Ivana Krstitelja, zaštitnika naše crkve i Župe Podhum kod Livna. Za proslavu blagdana sv. Ive pripravljat ćemo se trodnevnicom. Pjevana misa i prigodna propovijed bit će u 18 h.
Na uočnicu biskup Pero Sudar blagoslovit će kip svetog Ivana Krstitelja velikodušni dar našeg biskupa Franje Komarice Župi Podhum.
PONEDJELJAK, 21. 6. U 18.00 SATI
SVETA MISA I EUHARISTIJSKO KLANJANJE
PREDVODI: FRA TOMISLAV SVETINOVIĆ (PETRIĆEVAC, BANJA LUKA)
UTORAK, 22. 6. U 18.00 SATI
SVETA MISA I EUHARISTIJSKO KLANJANJE
PREDVODI: FRA TOMISLAV SVETINOVIĆ (PETRIĆEVAC, BANJA LUKA)
SRIJEDA, 23. 6. U 18.00 SATI
BOLESNIČKA SVETA MISA I PROCESIJA S KIPOM SVETOG IVE
PREDVODI: PERO SUDAR, BISKUP
ČETVRTAK, 24. 6.
ROĐENJE SVETOG IVANA KRSTITELJA
11.00 SATI PUČKA ZAVJETNA MISA
PREDVODI: FRA NIKICA AJDUČIĆ (OTOK, SINJ)
18.00 SATI SVETA MISA S BLAGOSLOVOM DJECE
PREDVODI: FRA NIKICA AJDUČIĆ (OTOK, SINJ)
———-
ISPOVIJED JEDAN SAT PRIJE SVAKE SVETE MISE
SVEĆENICI KONCELEBRANTI NEKA PONESU MISNO RUHO BIJELE BOJE

PROSLAVA SVETKOVINE ROĐENJA SV. IVANA KRSTITELJA U TRAPISTIMA
2021-06-24
U četvrtak, 24. lipnja, svetkovinu Rođenja sv. Ivana Krstitelja. U katedrali misa u 18 sati – a u Trapistima mise u 8, 10.30 (predvodi kardinal Vinko Puljić) i 18 sati. – Trodnevnica u ponedjeljak, utorak i srijedu s misama u 18 sati.

MLADA MISA VLČ. VANJE ĆORKOVIĆA U TRNOVČICI (ZAGREB)
2021-06-26
Vlč. Vanja Ćorković, svećenik nadbiskupije Brazilija, rodom iz Banje Luke, svoju mladu misu prikazat će u župi Marije Majke Crkve u Trnovčici (Zagreb), 26. lipnja 2021.

Dan poslije, u nedjelju 27. lipnja, vlč. Vanja će proslaviti sekundiciju u rodnoj Banjoj Luci, u 10 sati katedrali sv. Bonaventure.

MISA SEKUNDICIJE VLČ. VANJE ĆORKOVIĆA U RODNOJ BANJOJ LUCI
2021-06-27

PREDSTAVLJANJE KNJIGE DR. FRANJE JURIĆA O BIHAĆU
2021-06-30
U srijedu, 30. lipnja, u 18.30 u dvorani Europske akademije bit će predstavljena knjiga dr. Franje Jurića o Bihaću.

PRESVETA KRV KRISTOVA – SVETKOVINA SESTARA KLANJATELJICA KRVI KRISTOVE
2021-07-01
U četvrtak, 1. srpnja, naše sestre Klanjateljice Krvi Kristove slave svoju svetkovinu: Presvete Krvi Kristove. – Sv. misa bit će u samostanskoj kapelici u Budžaku u 11 sati.

FRANJEVAČKI HABIT U PODHUMU KOD LIVNA OBUĆI ĆE TROJICA POSTULANATA
2021-07-11
U nedjelju, 11. srpnja 2012., u 11 sati, crkvi svetog Ivana Krstitelja u Podhumu kod Livna biti će redovničko oblačenje. Franjevački habit obući će trojica postulanata, mladića koji zahtijevaju biti primljeni u Red svetoga Franje, siromaška iz Asiza. Ovim činom započeti će godinu novicijata, tj, vrijeme kušnje, molitve i intenzivnijeg promišljanja o pozivu u Franjevačkoj provinciji Bosni Srebrenoj.
Postulanti su sa svojim odgojiteljem fra Marinkom Štrbac prvu etapu odgoja franjevačkih kandidata proveli u Franjevačkom samostanu svetog Bone u Visokom.
Kandidati za novicijat su: Ante Pavić (župa Podhum – Livno), Gabrijel Slomo (župa Kiseljak) i Dario Vrdoljak (župa Kaštel Štafilić – RH).
Nakon obreda oblačenja mladi fratri započinju godinu novicijata u franjevačkom samostanu svetih Petra i Pavla na Gorici kod Livna. Odgojitelj mlade braće biti će fra Marko Ešegović, koji se ove godine vratio iz Albanije gdje je bio tamošnjim franjevcima na raspolaganju i duhovnoj pomoći.
Pozivamo vas na sveto misno slavlje i kandidate preporučamo u molitve.
Župa Podhum
Podhum, 9. srpnja 2021.

DOKUMENTARNI FILM O STRADANJU ŽUPE BARLOVCI U VREMENU OD 1992. DO 1995. GODINE
2021-07-13
U utorak, 13. srpnja 2021. u 19 sati u dvorani Biskupskog ordinarijata u Banjoj Luci (ulica Kralja Petra I. br. 80) bit će prikazan dokumentarni film Udruge Nazaret pod naslovom: „Stradanje župe Barlovci u vremenu od 1992. do 1995. godine“.
Na prikazivanju filma bit će prisutni i biskupi Biskupske konferencije Bosne i Hercegovine koji će 13. i 14. srpnja u Banjoj Luci održavati svoje 81. redovito zasjedanje.
Župa sv. Vida Barlovci nalazi se nedaleko od Banje Luke, a osnovana je 1879. godine najprije kao lokalna kapelanija u sastavu župe Petrićevac u Banjoj Luci, ali uskoro postaje samostalna župa. Na mrežnoj stranici župe Barlovci, između ostalog, piše:
Nadošao je rat 1991.-1995. godine, u kom je strahovito stradala barlovačka, sa svim okolnim župama. Na mirne župljane – koji su živjeli daleko od frontova – sručila se ratna oluja. Nakon turobnih nagovještaja, mogućih stradanja, zaredali su prepadi, otimačine, paljevine, maltretiranja, masakriranja i ubojstva. Župljani su stoički podnosili ničim izazvane napade, koliko je to bilo u njihovoj mogućnosti. Ne mogavši više podnositi svakojake pritiske, u stalnoj opasnosti po život, počeli su napuštati svoja ognjišta. U početku ponetko, kasnije sve više i više, da bi u kolovozu 1995. godine pod strahovitim pritiskom prognana najveća skupina vjernika. Od prije ratnih 4.100 u župi je ostao gotovo simboličan broj od 200 vjernika. Župni centar je temeljito opljačkan i demoliran, da bi se nešto kasnije, u ogoljele zidove smjestile izbjeglice od Japre. Crkva sv. Franje u Stranjanima je provaljena i demolirana. Isto se dogodilo i s kapelama na Crkvenama, Gajiću, u Kuljanima a na Batkovića groblju je ostala bez krova. S manjim oštećenjima su kapele na Gradini i Bijedi. Po grobljima je bilo mnogo štete, jer su poskidani i polomljeni mnogi mramorni predmeti s nadgrobnih spomenika. Istovremeno je bez krova ostalo više od 150 kuća. Gledajući ratna i poratna pustošenja bez rata u barlovačkoj i okolnim župama, čovjek se zamisli nad tim fenomenom zla. Kako je moguće na čistu miru potjerati nedužne ljude, prisvojiti i upropastiti im imovinu i još k tomu, svu krivicu bacati na takve žrtve? Kada je zlo prestalo i došao željeni, ali još ne dosta stabilni mir, nema traga od nastojanja da se šteta popravi i vrati oduzeto.

81. REDOVITO ZASJEDANJE BISKUPSKE KONFERENCIJE BOSNE I HERCEGOVINE
2021-07-13 - 2021-07-14
Biskupska konferencija Bosne i Hercegovine održat će svoje 81. redovito zasjedanje, 13. i 14. srpnja 2021. u prostorijama Biskupskog ordinarijata u Banjoj Luci (ulica Kralja Petra I. br. 80).
Zasjedanje će započeti u utorak, 13. srpnja 2021. u 9 sati pod predsjedanjem nadbiskupa metropolita vrhbosanskog kardinala Vinka Puljića.
Tijekom zasjedanja biskupi će, između ostalog, osvrnuti se na provedbu zaključaka s proljetnog zasjedanja održanog u Mostaru i saslušati pojedina izvješća. Posebnu pozornost članovi BK BiH posvetit će djelovanju Caritasa Bosne i Hercegovine i pastoralu duhovnih zvanja. Biskupi će također biti upoznati s aktualnom situacijom o Mariji Zvijezdi u Banjoj Luci i s provedbom Sinode Vrhbosanske nadbiskupije.
Zasjedanje će završiti u srijedu, 14. srpnja 2021. u 12 sati uobičajenom konferencijom za novinstvo u prostorijama Biskupskog ordinarijata. O zasjedanju će na konferenciji govoriti kardinal Puljić i mons. Franjo Komarica, biskup banjolučki.
Na blagdan sv. Bonaventure, nebeskog zaštitnika Banjolučke biskupije i katedrale, 15. srpnja bit će Euharistijsko slavlje u katedrali u 10 sati. Predsjedat će kardinal Puljić, a prigodnu propovijed uputit će biskup Komarica.
U utorak, 13. srpnja u 19 sati u dvorani Biskupskog ordinarijata biskupi će, zajedno sa svim prisutnima, pogledati dokumentarni filma Udruge Nazaret pod naslovom: „Stradanje župe Barlovci u vremenu od 1992. do 1995. godine“.
U srijedu, 14. srpnja 2021. u 19 sati biskupi će biti prisutni u katedrali sv. Bonaventure na koncertu na orguljama u izvedbi orguljaša zagrebačke katedrale Nevena Kraljića.

KONFERENCIJA ZA NOVINSTVO NA KRAJU 81. REDOVITOG ZASJEDANJA BISKUPSKE KONFERENCIJE BIH
2021-07-14
Biskupske konferencije Bosne i Hercegovine održat će svoje 81. redovito zasjedanje, 13. i 14. srpnja 2021. u prostorijama Biskupskog ordinarijata u Banjoj Luci.
Zasjedanje će završiti u srijedu, 14. srpnja 2021. u 12 sati uobičajenom konferencijom za novinstvo u prostorijama Biskupskog ordinarijata u Banjoj Luci (ulica Kralja Petra I. br. 80). O zasjedanju će na konferenciji govoriti nadbiskup metropolit vrhbosanski kardinal Vinko Puljić i biskup banjolučki mons. Franjo Komarica.

KONCERT NEVENA KRALJIĆA NA ORGULJAMA BANJOLUČKE KATEDRALE
2021-07-14
U srijeda, 14. srpnja 2021. u 19 sati u katedrali sv. Bonaventure u Banjoj Luci bit će upriličen koncert na orguljama u izvedbi glavnog orguljaša zagrebačke katedrale Nevena Kraljića.
Na koncertu će biti prisutni i biskupi Biskupske konferencije Bosne i Hercegovine koji će 13. i 14. srpnja u Banjoj Luci održavati svoje 81. redovito zasjedanje.
Na repertoaru su djela vrhunskih skladatelja: Buxtehudea, Bacha, Händla, Francka i Beliera.
Orguljaš Neven Kraljić diplomirao je orgulje i na Institutu za crkvenu glazbu i na Muzičkoj akademiji u Zagrebu. Više od osamnaest godina bio je orguljaš Bazilike Majke Božje Trsatske. Sudjelovao je kao orguljaš u posjeti pape Ivana Pavla II. Rijeci i Trsatu. Također kao titularni orguljaš katedrale u Zagrebu sudjelovao je u orguljanju prilikom posjete pape Beneditka XVI. gradu Zagrebu. Orguljaš Kraljić koncertira po Hrvatskoj i van nje. Surađuje s mnogim solistima, zborovima, pri snimanju mnogih nosača zvuka.

PROSLAVA SVETKOVINA SVETOG BONAVENTURE
2021-07-15
U četvrtak, 15. srpnja, u katedrali je svetkovina sv. Bonaventure, a blagdan u cijeloj biskupiji. Svečana će misa u katedrali biti u 10 sati.

DAN MOLITVENOG SJEĆANJA NA MUČENIKE I ŽRTVE ZA VJERU
2021-07-25
Iduća je nedjelje 17. kroz godinu, posljednja u mjesecu srpnju, kada ćemo i mi ovdje u katedrali obilježiti Dan molitvenog sjećanja na mučenike i žrtve za vjeru u Banjolučkoj biskupiji.

MISIJSKA AKCIJA MIVA BIH 2021.
2021-07-25
Iduća je nedjelje 17. kroz godinu, posljednja u mjesecu srpnju. Te ćemo se nedjelje mi u katedrali uključiti u misijsku akciju MIVA BiH. Ona se organizira uz spomendan sv. Kristofora, zaštitnika vozača. – Uz redovitu milostinju prikupit ćemo priloge za pomoć u nabavci prijevoznih sredstava za misionare u svijetu. Nije bitno da dadnemo puno nego da se svatko i s malim darom uključi u pomaganje misija.
